
Revolvermanns arv


Kapittel 1

JOHN KILLEEN HADDE tre hundre og femti miles bak seg da han red inn i Laramie en dag i slutten av april. Det sildret og rant i solhellingene i Medicine Bow Range og Laramie Mountains. Vinden fra fjellene bar med seg duften av vår. Men Killeen hadde ikke øye for det storslagne landskapet.

Han var på menneskejakt. Og sporene førte til Laramie.

Han leide hesten nedover den mørke, sølete hovedgaten frem til leiestallen på hjørnet av Front Street og Liberty. Han slo tømmene løselig om bommen og gikk frem til dobbeltdørene. Han lyttet. Han hørte hester bevege seg der inne. Killeen gikk rundt på baksiden av stallen. Det var mørkt. Det svake skinnet fra stjernene lagde dype slagskygger i krokene.

Han fant det lille skuret der stallgutten sov, og banket forsiktig på.

Litt senere sto hesten hans i stallen, og gutten gikk søvnig tilbake til halmmadrassen. Killeen tok geværet og salvesken og ruslet bort til Laramie Bar & Hotel. Det lyste i resepsjonen. En mulatt sov med åpen munn og hodet bakover mot veggen. Killeen vekket ham og fikk en nøkkel. Da han skrev seg inn, benyttet han anledningen til å sjekke navnene. Han stanset opp ved et navn. Signaturen var uleselig, men Killeen mente det sto Largo … eller kanskje Fargo. Det var ikke noe fornavn. Han så på datoen. Hm. To dager siden. Det kunne stemme med sporet. Killeen rablet navnet sitt og gikk opp trappen. Utenfor døren nølte han, satte fra seg geværet og salvesken og trakk revolveren. Med venstre låste han opp og skjøv døren innover i en eneste, glidende bevegelse. Rommet gapte svart og tomt mot ham. Gjennom de åpne vinduene kom den kjølige natteluften strømmende. Uten å føle seg latterlig stakk han revolveren i hylsteret og hentet bagasjen. Så trakk han for gardinene og tente lampen. Noen sekunder ble han stående i dype tanker. Så vrengte han av seg jakken og skjorten og fylte fatet med vann.

En halv time senere satt han med naken overkropp ved bordet og smådrakk av en halv flaske whiskey. På bordet lå en revolver. Han pusset den omhyggelig og dryppet noen dråper olje i mekanismen. Så ladet han sylinderen, slo den på plass og slengte våpenet bort på sengen. Han kledde av seg, blåste ut lyset og stakk revolveren under hodeputen. Snart sov han fast.

Neste morgen gikk Killeen til Kina Joe’s Cafe og spiste pannekaker og brun sirup, pølser og poteter og drakk flere kopper svart kaffe. Piken som serverte i cafeen, var en vakker halvblods som gjestene kalte Chili. Hun var kvart meksikaner og kvart pueblo. Resten var irsk. Chili betraktet Killeen fra disken. Hun likte ikke disse tause, ensomme mennene som drev forbi, på vei mot en kvikk tusenlapp eller en kvikk død. Hun hadde sett nok av dem i Laramie de syv årene hun hadde arbeidet her.

Da hun brakte Killeen den tredje kaffekoppen, så han opp og smilte vennlig. Men hun så at øynene hans ikke var med. De ville aldri smile. Hun forsto at han var en drapsmann.

– Hvor kan jeg få et slag kort, miss? spurte han.

– Paradice, svarte hun kort.

– Takk.

Han bøyde seg over kaffen. Chili ble stående en stund, uviss. De fleste pleide å forsøke seg. Hun ble nesten ergerlig, kneiste med nakken og gikk tilbake. Killeen så etter henne. Hoftene hennes vugget utfordrende. Et svakt smil forandret et øyeblikk de harde linjene om munnen hans. Han tømte kaffen, betalte og satte på seg hatten. Chili fikk et glimt av revolverhylsteret under skinnjakken. Hun fikk en rynke i pannen. Hun vinket på gutten som var visergutt, og sa noe til ham. En ti-cent skiftet eier. Gutten pilte av gårde.

Killeen hadde spilt nitten omganger faro med en kar fra Wyoming da det klang i bjellen over svingdørene. Killeen kjente prikkingen i nakken, men snudde seg ikke. Han hadde sett gutten som sprintet tilbake til hotellet.

Han hørte skrittene tydelig. Sporene hadde en merkelig, ringlende klirring.

Mannen fra Wyoming så opp. – Hallo, Largo, sa han. – Blir du med?

Killeen så opp.

– Hvis ikke denne hombre har noe imot det, sa han rolig.

– Slett ikke, sa Killeen.

Largo satte seg. – Gjennomreise?

– Yeah. Har holdt til oppe i Oregon et par år. Vintrene ble for harde.

Largo smilte. – Vintrene kan være harde der oppe, ja.

De begynte spillet. Killeen visste at Largo målte ham. Hele tiden hadde han den prikkende fornemmelsen i nakken. Et blikk inn i Largos øyne hadde gitt ham visshet. Dette var mannen. Og han – Killeen – kom til å dø. Han visste det så sikkert at han var i stand til å smile i bitter ro da han i løpet av to timer vant sytten hundre dollar, mer enn han hadde vunnet noen gang før i sitt liv.

– Slikt hell pleier ikke å vare, sa Largo.

– Det er femtito kort, svarte Killeen. – Jeg tror ikke på hell eller uhell.

Largo smilte. – Du spiller godt, sa han. – Meget godt. Hva kaller du deg?

Killeen kjente ansiktet stivne.

– Jeg heter Brown, sa han. – Lucas Brown.

– Lucas Brown, sa Largo, – du spiller falsk.

Killeen la kortene langsomt ned.

Largo vendte kortene sine. – To ess, sa han. – Wyoming har ett og du, Brown, har to. Det er ett for mange.

Wyoming reiste seg. – Largo, jeg sverger …!

– Jeg vet det. Kom deg vekk, sa Largo flatt. Han tuklet med kortene som lå igjen. Han brukte venstre hånd. Killeen så på kortene. Det var som Largo sa. Det var fem ess i kortstokken. Det var to sparess.

– All right, sa Largo. – Du nådde meg igjen. Trekk, Lucas Brown.

Killeen svarte stivt. – Du først.

Sekundene gikk. Wyoming sto borte ved baren. Han var likblek. Ellers var saloonen tom. Bartenderen sto bak baren og polerte et glass. Han skottet likegyldig ut av vinduet. En vogn kjørte forbi. Kusken hylte og smelte med pisken.

Brått skjøt Killeens hånd ned under bordet.

Det smalt dempet.

Killeen satte seg brått tilbake. Han stirret på Largo tvers over bordet. Begge hendene hans var skjult under bordplaten. Et øyeblikk satt de helt stille, så – med et lavt, dyrisk stønn, reiste Killeen seg halvt opp. Hendene hans var begravet i lysken. De var røde av blod. Largo så på ham. De mørke øynene hadde en merkelig glans.

– Å Gud, sa Killeen lavt og krummet seg sammen. Han snublet frem mot bordet, grep tak i det og lutet hodet mot platen.

– Å Gud … Igjen trengte stønnet frem mellom de sammenbitte tennene.

– For Guds skyld, Largo! Gjør ende på ham! skrek Wyoming.

Largo rørte seg ikke. Plutselig smalt et nytt skudd. En røyksky drev oppover Killeens sammenhukede kropp. Det ga et rykk i ham. Han ramlet bakover, stønnet igjen og vred seg langsomt over på siden.

– Largo! hylte Wyoming gråtkvalt. – Largo …!

Det smalt igjen. Killeen strakte seg ut, stønnet et par ganger og ble liggende stille.

– Stikk, mann, freste Wyoming. – Stikk!

Largo hevet revolvermunningen og presset den mot nesen. Neseborene åpnet seg. De var rødårete og hadde svarte, strie hår.

Han stirret på Killeen. – En tøff hombre, sa han. – Virkelig en tøff hombre.

– KANE ER HER, SIR, sa adjutanten.

– Send ham inn.

Adjutanten holdt døren åpen for Kane. Mannen ved skrivebordet så opp.

– Sitt ned, Kane.

– Takk, sir.

Shane betraktet mannen foran seg. Noen sekunder var det stille i det store kontoret. Shane stirret åndsfraværende ut gjennom vinduet. Det mørknet. Vinduene i det lange steinhuset på den andre siden av plassen lyste gult gjennom vårskumringen.

– Føler du deg all right? spurte Shane, sjefen for den gruppen av US marshals som dekket de vestlige stater og territorier.

– Ja, svarte Kane.

Shane trakk på skuldrene. – Det var ikke meningen at den Florida-affæren skulle bli så dramatisk, sa han. Det fantes ikke unnskyldning i stemmen hans, og Kane hadde heller ikke ventet det. Tankene hans raste tilbake til de korte, hektiske ukene der nede i det sumpete helvete. Så kom han til å tenke på Welaka – seminole-piken – og et øyeblikk myknet de kyniske linjene om den brutale munnen.

– Vel, fortsatte Shane, – saken fikk jo en forholdsvis lykkelig utgang.

Med det antydet han de tre ukenes rekonvalesens Kane trengte etter at han ble såret. Han hadde ikke tall på de seirene han hadde bak seg på revolverbanen vest for hovedkvarteret.

Kane rettet seg uvilkårlig. Han ville få et nytt oppdrag. Det lå i luften. Han så på skrivebordet. Det var oversådd med papirer.

Shane møtte øynene hans. – Jeg har en jobb til deg, sa han rolig. – Noe i din linje.

– Revolverjobb, tenkte Kane.

Shane leste ham som en åpen bok. Men han ble ikke klok på Kane. Det var noe ved ham han ikke kunne forstå. Kane var uten tvil en av de aller beste revolverskytterne blant US marshalene, kanskje i hele vesten. Skyteinstruktøren mente at Kanes trekk var godt under to femdels sekund, og treffprosenten var oppsiktsvekkende. Likevel var det noe i Kanes vesen som ikke rimte med denne ferdigheten. Det virket som han hatet sitt arbeid, hatet sine ferdigheter. Hvis det var slik, hvorfor bar han da stjernen? Det var ingen som tvang ham. Han kunne når som helst heve lønnen, ri nordover og kjøpe seg en ranch. Men Kane kom tilbake … alltid tilbake.

– Jeg fikk en melding i dag, sa Shane, – Fra distriktssheriffen i Cheyenne. Visemarshal John Killeen ble drept i en saloon i Laramie i slutten av april. Mannen som drepte ham er antakelig den samme som er ettersøkt i fem stater for drap, under fem forskjellige navn. Fra sheriffene i Oregon, Utah, Wyoming, Colorado og New Mexico har vi fått inn en rekke rapporter. Ved å sammenholde disse har vi lagd en foreløpig rapport om denne mannen. Her er den. Les. Ta deg tid.

Kane tok de tre tettskrevne arkene. Shane tente en sigar og gikk bort til vinduet.

Kane leste:

PIERRE BAYARD – alias Johnny Cash alias Johnny Fargo alias Johnny Largo alias Utah Blaine alias Whip Lash.

Alder: Ca. 30.

Høyde: Ca. seks fot fire tommer (195 cm).

Vekt: Ca. nittifem kilo.

Hårfarge: Mørk. Ingen spesielle kjennetegn.

Antakelig av fransk herkomst. Oppvokst i New Orleans. Faren antakelig Robert Bayard, innehaver av Creole Bell Spillehus i 234. Rampart Street, New Orleans. Faren død i 1872. Nåværende innehaver ukjent. Muligens slektning(er).

Fra New Orleans kjennes fire tilfeller av ulovlige dueller i tidsrommet 1876–1880. En viss Pierre Bayard deltok i samtlige. Sonet seks måneder i Louisiana Statsfengsel. Rømte i november 1881 sammen med en cajun-indianer som het Nez Ogilvie. Reiste nordover vinteren 81-82. Deltok antakelig i tre ranchkriger i Oregon mellom saueog kvegranchere i 1882. (County sheriff Ogden Harvey, Portland, Oregon.) Kjent som Utah Blaine i Oregon. Red sørover våren 1883. Mistenkes for:

1. Drap på Harv Johnsen, Rock Springs, Colorado.

2. Drap på bymarshal Henry F. Steiner, Rawlins, Wyoming.

3. Drap på deputysheriff Val Carsen, Fort Collins, Colorado.

4. Drap på deputysheriff Carl H. Fern, Denver, Colorado.

5. Drap på bymarshal Clinton Warren, Santa Fe, New Mexico.

6. Drap på fengselsbetjent Miles Johnson, Santa Fe, New Mexico.

7. Drap på sheriff Lynn Quick, Las Vegas, New Mexico.

8. Drap på countysheriff Al Willis Creston, Wichita, Kansas. (Usikkert.)

9. Drap på bymarshal Rico (Richard) Newton, Roswell, New Mexico.

Vaner.

Pierre Bayard har så vidt man har brakt på det rene, to vaner. (Anbefales å ta utgangspunkt heri.)

1. Bayard er kjent som en meget overtroisk mann. (Rapporter fra New Mexico og Kansas. Oppsøker «spåkvinner» o.l. Rir gjerne langt for å se omreisende sirkus, varieteer og lignende show hvor det forekommer «sannsigere».)

2. Er kjent for å ha abnorm appetitt på kvinner. Er kjent for å oppsøke tvilsomme hus før en kamp. Anser det for nerveberoligende og sanseskjerpende.(?)

Bevæpning.

Har et ukjent antall våpen. Regnes for en ypperlig skytter. Har antakelig deltatt i flere skarpskytterkonkurranser under forskjellige falske navn. Bruker vanligvis en Army Colt, kaliber .45, med fire tommers løp og hjortehorn skjefteplater.

Kjent for å være hurtig i trekket. Antydning: Mellom en og tofemdels sekund. Meget god rifleskytter. Bruker Winchester 73, kaliber .44/40. Bruker dessuten Sharps kaliber .50 enskudds bøffelrifle modell 1859. Har dessuten forskjellige kniver, bl.a. en bowiekniv i lærslire som er påsydd innsiden av høyre støvelskaft. (Svarte Wellingtons med sølvlenker, antakelig meksikansk arbeid).

(– Hm, tenkte Kane, han brukte samme merke selv.)

Diverse:

Pierre Bayard må regnes som livsfarlig med ethvert våpen. De sparsomme opplysninger myndighetene hittil har fått om ham, viser at han er en meget allsidig forbryter uten noen egentlige spesialiteter. Det antas at hans ferdigheter som revolvermann innbringer ham store summer. Det har ikke lyktes å bringe på det rene hva han bruker disse pengene til. Bayard er ikke kjent som noen spiller av format. Hittil har det ikke lyktes å knytte hans navn til ran, tyveri eller overfall i rans hensikt. Da rapportene heller ikke tyder på at han er en psykopatisk morder, må man gå ut fra at han selger sin revolver til høystbydende og utenom denne «tjenesten» dreper enhver som han frykter. (Merk de ni punktene omtalt tidligere). Det har ikke lykkes å få et nøyaktig signalement av Bayard. De som har sett ham, frykter for å snakke. Fangevokterne i fengslet i Louisiana husker ham ikke i detalj. Hans «arbeidsgivere» røper selvfølgelig ingenting.

Konklusjon:

Pierre Bayard er en meget farlig drapsmann som må elimineres for enhver pris.

MORGAN KANE la rapporten fra seg på skrivebordet og lente seg tilbake i stolen. Shane betraktet ham fra vinduet og la merke til øynenes nesten innadvendte uttrykk. Ellers var ansiktet hans uttrykksløst.

– Jeg vet ikke hvor du kan finne ham, sa Shane rolig. – Men Laramie er kanskje det beste utgangspunktet.

Kane nikket. Han gruet seg allerede til den lange reisen. Riktignok elsket han å reise med tog, men turen til Laramie ville ta minst fire døgn. I tankene så han for seg reiseruten: Missouri-Kansas R.r. til Dodge City. Så Western United til Denver. Derfra måtte han ta diligencen nordover til Cheyenne. Og videre vestover til Laramie. – Jo, tenkte han, – det blir minst fire døgn.

Kane reiste seg.

– Noe du vil spørre om? bemerket Shane.

– Nei.

– All right. Rekvisisjonen ligger klar hos rulleføreren.

– Takk. Kane snudde seg for å gå.

– Kane?

Han snudde seg i døren.

Shane stirret ham inn i øynene.

– Dette er storfisk, sa han kort. – Vær forsiktig.

Kane nikket og lukket døren stille bak seg.

MORGAN

U.S. MARSHAL

De var begge revolvermenn
- toffe og harde som landet
selv. Bare én av dem kunne
overleve ...










